## Odluka Hrvatske agencije za poštu i elektroničke komunikacije

### NN 56/2009 (13.5.2009.), Odluka Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1344

Na temelju članka 89. st. 1. i 8. Zakona o elektroničkim komunikacijama (»Narodne novine« broj 73/08; dalje u tekstu: Zakon) i članka 31. stavka 2. Pravilnika o uvjetima dodjele i uporabe radiofrekvencijskog spektra (»Narodne novine« broj 136/08, dalje u tekstu: Pravilnik), u natječajnom postupku provedenom radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije, Vijeće Hrvatske agencije za poštu i elektroničke komunikacije je na sjednici održanoj 24. travnja 2009. godine donijelo

ODLUKU

I. Odabire se ponuda trgovačkog društva Odašiljači i veze d.o.o., Zagreb, Ulica grada Vukovara 269/d, kao najpovoljnija ponuda podnesena na natječaj proveden radi izdavanja pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije.

II. Pojedinačna dozvola za uporabu radiofrekvencijskog spektra za pružanje usluga upravljanja dvjema elektroničkim komunikacijskim mrežama digitalne televizije (MUX A i MUX B), izdaje se trgovačkom društvu Odašiljači i veze d.o.o., Zagreb, Ulica grada Vukovara 269/d.

III. Dozvola iz točke II. ove Odluke izdaje se za uporabu radiofrekvencijskog spektra u frekvencijskom području UHF (470-862 MHz) za dvije mreže s pokrivanjem na razini Republike Hrvatske, na vremensko razdoblje od deset godina.

IV. Odašiljači i veze d.o.o. ima pravo preuzeti dozvolu iz točke II. ove Odluke nakon što u roku od 30 dana od primitka ove Odluke plati naknadu za prvu godinu za uporabu radiofrekvencijskog spektra i naknadu za podmirivanje troškova Hrvatske agencije za poštu i elektroničke komunikacije nastalih u upravljanju radiofrekvencijskim spektrom, temeljem izdanih računa Agencije.

V. Ako tvrtka Odašiljači i veze d.o.o. ne plati naknade iz točke IV. ove Odluke, oduzet će joj se dozvola za uporabu radiofrekvencijskog spektra bez prava na odštetu.

VI. Dozvola iz točke II. ove Odluke propisuje uvjete korištenja dodijeljenog radiofrekvencijskog spektra, konkretne uvjete gradnje i tehničke parametre mreža, odnosno tehničke parametre radijskih postaja koje čine mreže za pokrivanje DVB-T signalom. Ponuda na natječaj Odašiljača i veza d.o.o. čini sastavni i neodvojivi dio dozvole iz točke II. ove Odluke, osim u dijelu koji je s njom u suprotnosti.

VII. Odašiljači i veze d.o.o. obvezan je pružati usluge upravljanja elektroničkim komunikacijskim mrežama digitalne televizije sukladno Zakonu, podzakonskim propisima i dozvoli iz točke II. ove Odluke.

VIII. Odašiljači i veze d.o.o. obvezan je do 27. srpnja 2009. godine dostaviti Hrvatskoj agenciji za poštu i elektroničke komunikacije zahtjev za obavljanje tehničkog pregleda u svrhu utvrđivanja ispunjavanja uvjeta iz dozvole.

IX. Ova odluka objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

U skladu s člankom 89. Zakona, odredbama Pravilnika, te u skladu s Tablicom namjene radiofrekvencijskog spektra iz članka 2. stavka 2. Pravilnika o namjeni radiofrekvencijskog spektra (»Narodne novine«, broj 136/08), Vijeće Hrvatske agencije za poštu i elektroničke komunikacije (dalje u tekstu: Vijeće Agencije), na sjednici održanoj 26. i 28. siječnja 2009. godine, donijelo je po službenoj dužnosti Odluku o raspisivanju javnog natječaja za izdavanje pojedinačne dozvole za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije (dalje u tekstu: Odluka o raspisivanju natječaja). Predmet natječaja bio je izdavanje dozvole za uporabu radiofrekvencijskog spektra u frekvencijskom području UHF (470-862MHz), sukladno Strategiji prelaska s analognog na digitalno emitiranje televizijskih programa u Republici Hrvatskoj od 31. srpnja 2008. g. i međunarodnom sporazumu Ženeva 2006 (izvorni naziv »Final acts of the Regional Radio communication Conference for planning of the digital terrestral broadcasting service in parts of Regions 1 and 3, in the frequency bands 174-230 MHz and 470-862 MHz«) za dvije mreže s pokrivanjem na razini područja Republike Hrvatske. Dio radiofrekvencijskog spektra u UHF pojasevima IV i V, koji je bio predmet natječaja, sukladno Tablici namjene radiofrekvencijskog spektra namijenjen je za odašiljanje zemaljske digitalne televizije, te je kao takav dostatan za ostvarivanje dva zasebna pokrivanja signalom zemaljske digitalne televizije (DVB-T) na području Republike Hrvatske.

Temeljem članka 89. st. 11. Zakona, propisano je između ostalog, da se postupak, uvjeti i rokovi provedbe javnog natječaja iz stavka 4. istog članka, te mjerila odabira iz stavka 5., pobliže propisuju Pravilnikom. Člankom 24. Pravilnika, natječajnu dokumentaciju izrađuje Agencija, te ista mora biti jasna i razumljiva, te mora biti sastavljena na hrvatskom jeziku. Natječajna dokumentacija koju je Agencija objavila na svojim internetskim stranicama 2. veljače 2009. godine i u »Narodnim novinama« broj 15/09, sastavljena je u potpunosti u skladu s odredbama članaka 24. i 25. Pravilnika, a Odluka o raspisivanju natječaja sastavljena je u skladu s člankom 23. Pravilnika. Natječajnom dokumentacijom jasno su propisana mjerila odabira najpovoljnijeg podnositelja ponude, a odnose se na:

– cijenu usluge upravljanja, prijenosa i emitiranja sadržaja u multipleksu na godišnjoj razini,

– ispunjavanje tehničkih uvjeta koje podnositelj ponude namjerava ostvariti uključujući opis tehničkih parametara elektroničke komunikacijske mreže koju namjerava izgraditi, te popis odašiljača, dinamiku izgradnje sustava, te pokrivanje sustava;

– kompetenciju i iskustvo uključujući reference i dosadašnje iskustvo u izgradnji i upravljanju analognim i digitalnim radiodifuzijskim mrežama;

– ponudu dodatnih usluga u multipleksu s popisom i opisom svih sadržaja multipleksa koje namjerava prenositi za svaki multipleks posebno;

– poslovni i financijski plan, te financijsku stručnost i sposobnost.

Kriterijem ponuđene cijene kapaciteta mulitpleksa mjerila se visina ponuđene ukupne cijene usluge upravljanja, prijenosa i emitiranja sadržaja u multipleksu na godišnjoj razini, 24 sata dnevno, putem elektroničke komunikacijske mreže iz ponude. Ponuđena cijena treba biti dostupna pod jednakim uvjetima svim korisnicima kapaciteta multipleksa i mora uključivati sve troškove upravljanja, prijenosa i emitiranja sadržaja u multipleksu. Veću ocjenu po ovom kriteriju ocjenjivanja dobiva ponuda s nižom konačnom ponuđenom cijenom televizijskih sadržaja i dodatnih usluga.

Kriterijem tehničkog rješenja i dinamike uspostave mreže ocjenjuje se ponuđeno tehničko rješenje izgradnje mreže, u smislu parametara odašiljača u mreži, pokrivenosti stanovnika te dinamike izgradnje mreže. Kao nužan uvjet podnositelj ponude treba minimalno ispuniti dinamiku izgradnje mreže sukladno točki 3.2 (tehnički uvjeti). Veću ocjenu po ovom kriteriju ocjenjivanja dobiva ponuda s kvalitetnijim tehničkim rješenjem mreže, većom pokrivenosti stanovnika te bržom izgradnjom mreže od uvjetovane dinamike izgradnje.

Kriterij kompetencije i iskustva služi za ocjenu kompetencije i iskustva podnositelja ponude u izgradnji i upravljanju analognim i digitalnim radiodifuzijskim mrežama, što uključuje broj godina pružanja usluga, veličinu mreže kojom upravlja ili je upravljao, te broj i strukturu stručnih osoba koje na tim poslovima podnositelj ponude zapošljava ili namjerava zaposliti. Veću ocjenu po ovom kriteriju ocjenjivanja dobiva ponuda s dokazima o većoj kompetenciji i iskustvu podnositelja ponude.

Kriterijem ponude dodatnih usluga u multipleksu ocjenjuje se ponuda usluga koje se pružaju krajnjem korisniku, u vidu novih komunikacijskih, informacijskih i interaktivnih usluga. S obzirom na tehničko rješenje mreže, veću ocjenu po ovom kriteriju ocjenjivanja dobiva ponuda s većim brojem dodatnih usluga za korisnika uz osiguranje zadovoljavajuće kvalitete usluge.

I na kraju kriterij poslovni i financijski plan služi za ocjenu financijske i poslovne situacije podnositelja ponude, sposobnost financiranja projekta, realnost i održivost planova u okviru ekonomsko-financijske i tržišno-ekonomske isplativosti projekta. Veću ocjenu po ovom kriteriju ocjenjivanja dobiva ponuda s dokazima o povoljnijoj financijskoj i poslovnoj situaciji, te dokazima o realnosti i održivosti poslovnog plana pružanja usluge na temelju dozvole koja se izdaje nakon provedenog postupka natječaja.

Radi postupanja po članku 26. stavku 1. Pravilnika, kojim je propisana obveza Agencije dostaviti natječajnu dokumentaciju svakoj osobi koja je podnijela zahtjev za dostavu natječajne dokumentacije u roku, Agencija je natječajnu dokumentaciju učinila dostupnom svim zainteresiranim osobama, na način da ju je objavila na svojim internetskim stranicama, tako da se natječajna dokumentacija mogla preuzeti tijekom cijelog trajanja natječajnog postupka. Također je omogućeno da Agencija dostavi natječajnu dokumentaciju i u pisanom obliku i to najkasnije do 20. veljače 2009. godine svim zainteresiranim osobama koje podnesu zahtjev za dostavu natječajne dokumentacije u pisanom obliku do dana 13. veljače 2009. godine. Točkom 15. Odluke o raspisivanju natječaja, Agencija je odlučila da se za podnošenje zahtjeva za dostavu natječajne dokumentacije neće plaćati naknada iz razloga što se natječajna dokumentacija mogla preuzeti na internetskoj stranici Agencije, a sve zbog pojednostavljenja i skraćivanja postupka.

U Odluci o raspisivanju natječaja, Agencija je propisala rok u kojem su sudionici u postupku natječaja bili ovlašteni podnijeti pisane zahtjeve za objašnjenjem natječajne dokumentacije, sukladno članku 26. stavku 5. Pravilnika, te su isti i zaprimljeni u propisanom roku. Na zahtjeve za objašnjenjem natječajne dokumentacije, Agencija je odgovorila u daljnjem roku od devet dana, a budući da je krajnji rok za podnošenje ponuda na natječaj bio do 30. ožujka 2009.g., Agencija je ispunila svoju obvezu propisanu člankom 26. stavkom 5. Pravilnika da na postavljene zahtjeve odgovori najkasnije pet dana prije isteka krajnjeg roka za podnošenje ponuda na natječaj. Kako bi ispunila svoju obvezu iz članka 26. stavka 6. Pravilnika, Agencija je zahtjeve za objašnjenjem zajedno sa svojim odgovorima objavila na svojim internetskim stranicama, tako da su sve zainteresirane osobe imale mogućnost uvida u postavljena pitanja i objašnjenja odnosno odgovore Agencije.

U postupku podnošenja prijava na natječaj, Agencija je zaprimila dvije, u roku dostavljene ponude i to tvrtke Odašiljači i veze d.o.o., Zagreb, Ulica grada Vukovara 269/d i tvrtke HT-Hrvatske telekomunikacije d.d., Zagreb, Savska cesta 32. Na javnoj sjednici održanoj 30. ožujka 2009. g., Vijeće Agencije je uz sudjelovanje predstavnika stručne službe Agencije, javno otvorilo obje zaprimljene ponude, te se utvrdilo da su obje ponude bile propisno zatvorene i neoštećene. U skladu s člankom 4.6. Natječajne dokumentacije, ponude, kao i dodatna dokumentacija, morali su biti uvezeni tako da ne postoji mogućnost izuzimanja, brisanja ili dodavanja dijelova i stranica. Dokaze o ispunjavanju osnovnih uvjeta natječaja, podnositelj ponude bio je dužan izdvojiti i uvezati u zasebnu knjigu, a Ponuda je morala biti pripremljena i u elektronskoj verziji, te spremljena na neizbrisivi medij (CD-ROM, DVD).

U postupku javnog otvaranja pristiglih ponuda, Vijeće Agencije utvrdilo je da su obje ponude pristigle u roku, da sadrže privitak A – Prijava na natječaj, zatim da obje ponude sadrže tražena bankovna jamstva i to bankovno jamstvo za ozbiljnost i valjanost ponude u iznosu od 3.840.000,00 kuna (Privitak B), te bankovno jamstvo za ispunjenje uvjeta iz dozvole u iznosu od 38.400,000,00 kuna (Privitak C), a također je utvrđeno da su obje ponude zatvorene i neoštećene, napisane na hrvatskom jeziku, dostavljene u jednom izvorniku i jednoj istovjetnoj preslici, te na CD ROM-u, odnosno DVD ROM-u. Na poseban zahtjev predstavnika HT-a, Vijeće Agencije je u tijeku postupka javnog otvaranja ponuda dodatno analiziralo ponudu Odašiljača i veza d.o.o. u smislu utvrđivanja je li ista uvezana na način propisan Natječajnom dokumentacijom, te je utvrđeno da je ponuda Odašiljača i veza d.o.o. sastavljena od više dijelova na način da postoji knjiga – dokazi o ispunjavanju osnovnih uvjeta sudjelovanja u natječaju, knjiga ponuda na natječaj: poglavlja 1-7, šest knjiga s kartama pokrivanja i dvije knjige s osnovnim parametrima odašiljača, dakle ukupno deset knjiga. Također je utvrđeno da su knjige sastavljene na način da je svaka knjiga uvezana, te da u njih nije moguće ništa umetati, iz njih izdvojiti, niti u njima naknadno mijenjati, te su navedene knjige bile zajedno zatvorene u kutiji. Sukladno Natječajnoj dokumentaciji, točki 5.2., Agencija je dostavljene kratke prikaze sadržaja ponuda ponuđača Odašiljači i veze d.o.o. i HT-Hrvatske telekomunikacije d.d. objavila na svojim internetskim stranicama.

U daljnjem tijeku postupka, Vijeće Agencije analiziralo je valjanost otvorenih ponuda i svih dokumenata koji su sadržani u pristiglim ponudama, te je proveden postupak ocjenjivanja i odabira.

U skladu s člankom 4.11. Natječajne dokumentacije, postupak ocjenjivanja ponuda i odabira najbolje ponude proveo se u tri kruga prema postupku i kriterijima detaljno opisanom u poglavlju 6. Natječajne dokumentacije, i to prvi krug ocjenjivanja ponuda sastojao se od provjere osnovnih uvjeta sudjelovanja, odnosno od provjere ispunjava li ponuda uvjete sudjelovanja iz točke 6.1 Natječajne dokumentacije, a prema dokazima iz točke 5.1 Natječajne dokumentacije, sadrži li ponuda tražene elemente ponude iz Natječajne dokumentacije, te je li ponuda pripremljena u skladu s uvjetima iz Natječajne dokumentacije. U ovom krugu utvrđeno je da su obje dostavljene ponude (ponuda tvrtke HT-Hrvatske telekomunikacije d.d. i ponuda tvrtke Odašiljači i veze d.o.o.) izrađene u skladu s Natječajnom dokumentacijom, odnosno da ispunjavanju sve osnovne uvjete tj. sadrže sve osnovne elemente propisane poglavljem 6.1., te nisu utvrđene nikakve druge manjkavosti, iz kojeg razloga su obje ponude ušle u drugi krug.

U drugom krugu proveden je postupak analize, usporedbe i ocjene obiju ponuda, a ocjenjivanje se provelo na način naveden u poglavlju 6.2. – Način i kriteriji ocjenjivanja. U ovom krugu, na temelju provedene analize i usporedbe, svaki član Vijeća Agencije dodijelio je ocjenu za svaki pojedinačni kriterij ocjenjivanja i to za: ponuđenu cijenu kapaciteta mulitpleksa, za tehničko rješenje i dinamiku uspostave mreže, za kompetenciju i iskustvo, za ponudu dodatnih usluga u multipleksu, te za poslovni i financijski plan. Dodijeljena ocjena mogla je biti najmanje nula (0), a najviše deset (10).

Konačna ocjena koju je svaka ponuda dobila za određeni kriterij ocjenjivanja, utvrđena je kao srednja vrijednost ocjena koje su dodijelili svi članovi Vijeća Agencije za taj kriterij. Tako utvrđena konačna ocjena za određeni kriterij ocjenjivanja množila se s pripadajućim težinskim faktorom iz Natječajne dokumentacije, te se dobio konačni broj bodova za svaki pojedini kriterij. Zbrojem konačnog broja bodova svakog kriterija dobio se konačni broj bodova ponude tvrtke Odašiljači i veze d.o.o. koji iznosi 710 bodova, te konačni broj bodova ponude tvrtke HT-Hrvatske telekomunikacije d.d. koji iznosi 502,86 bodova. U nastavku postupka ocjenjivanja, formiran je redoslijed ponuda po ukupnom broju bodova na način da je ponuda tvrtke Odašiljači i veze d.o.o. zauzela prvo mjesto, dok je ponuda tvrtke HT-Hrvatske telekomunikacije d.d. zauzela drugo mjesto.

U trećem krugu – donošenje odluke, Vijeće Agencije pristupilo je glasovanju o donošenju odluke o odabiru najbolje ponude, te je donesena odluka kojom je ponuda tvrtka Odašiljači i veze d.o.o. odabrana kao najpovoljnija ponuda.

U postupku analize ponuda, utvrđeno je da je tvrtka HT-Hrvatske telekomunikacije d.d. dostavila neispravne podatke o lokacijama odašiljačkih postaja zbog čega je tehničko rješenje ocjenjeno s manjim brojem bodova, a dovedena je u pitanje i mogućnost pružanja usluga. Također, u postupku analize ponuda, utvrđeno je da je tvrtka HT-Hrvatske telekomunikacije d.d. dostavila podatke o kompetenciji i iskustvu tvrtke podizvođača i povezanog društva, za koje je u pojašnjenjima natječajne dokumentacije odgovoreno da se neće uzimati u obzir pri ocjeni po kriteriju kompetencija i iskustvo ponuđača.

U skladu sa svime navedenim, temeljem članka 89. stavaka 8. i 9. Zakona, te članka 31. stavaka 1. i 2. Pravilnika, Vijeće Agencije riješilo je kao u točkama I. i II. Odluke.

Dozvola se sukladno članku 7. stavku 1. Pravilnika izdaje na razdoblje od 10 godina, a prema članku 2. stavku 2. Pravilnika o namjeni radiofrekvencijskog spektra, te sukladno Tablici namjene radiofrekvencijskog spektra, dodijeljen je na uporabu radiofrekvencijski spektar u području UHF (470-862 MHz). Stoga je riješeno kao u točki III. Odluke.

Iznos godišnje naknade za pravo uporabe radiofrekvencijskog spektra utvrđen je člankom 13. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, broj 154/08) i plaća se unaprijed, najkasnije prigodom preuzimanja dozvole za uporabu radiofrekvencijskog spektra, sukladno članku 17. stavku 2. istog Pravilnika. Iznos godišnje naknade za podmirivanje troškova Agencije nastalih u upravljanju radiofrekvencijskim spektrom utvrđen je člankom 19. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine«, broj 154/08) i plaća se unaprijed, najkasnije prigodom preuzimanja dozvole za uporabu radiofrekvencijskog spektra, odnosno prema dospijeću računa, sukladno članku 9. stavku 2. navedenog Pravilnika. Neplaćanje naknada ima za posljedicu oduzimanje dozvole, sukladno članku 93. stavku 1. točki 5. Zakona. Stoga je riješeno kao u točkama IV. i V. Odluke.

Nakon uplate propisanih naknada, Odašiljači i veze d.o.o. imaju pravo preuzeti dozvolu za uporabu radiofrekvencijskog spektra za pružanje usluge upravljanja elektroničkim komunikacijskim mrežama digitalne televizije na području Republike Hrvatske. Uvjeti dodjele i uporabe su sukladno članku 20. Pravilnika propisani u dozvoli, a ponuda tvrtke Odašiljači i veze d.o.o. iz postupka natječaja nalazi se u privitku dozvole te čini njezin sastavni i neodvojivi dodatak, osim u dijelu koji je u suprotnosti s izdanom dozvolom, sukladno članku 31. stavku 5. Pravilnika. Stoga je riješeno kao u točki VI. Odluke.

U skladu s člankom 31. stavkom 4. Pravilnika, Odašiljači i veze d.o.o. obvezan je do 27. srpnja 2009.g. dostaviti Agenciji zahtjev za obavljanje tehničkog pregleda u svrhu utvrđivanja ispunjavanja uvjeta dodjele i uporabe radiofrekvencijskog spektra sukladno Zakonu i podzakonskim propisima, te je riješeno kao točki VIII.

Obveza objavljivanja ove Odluke temelji se na članku 14. stavku 4. i članku 89. stavka 12. Zakona, te je riješeno kao u točki IX Odluke.

UPUTA O PRAVNOM LIJEKU:

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke.

Klasa: UP/I-344-01/09-01/255

Urbroj: 376-13-09-02

Zagreb, 24. travnja 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 56/2009-1344